দিল্লি স্টেশনে পদপিষ্টের ঘটনায় টিকিটের মূল্য ফেরতের আবেদন খারিজ

নয়াদিল্লি: নয়াদিল্লি রেলস্টেশনে (New Delhi Station) পদপিষ্ট (Stampede) হওয়ার ঘটনার কারণে অনেকেই নির্দিষ্ট সময়ে ট্রেন ধরতে পারেননি। সেই ট্রেনের টিকিটের দাম ফেরত চেয়ে জনস্বার্থ মামলা দায়ের হয়েছিল দিল্লি হাইকোর্টে (Delhi High Court)। কিন্তু সেই আবেদন খারিজ করে দিয়েছে উচ্চ আদালত। টিকিটের মূল্য ফেরতের আবেদন খারিজ করে দিয়ে আদালতের মন্তব্য, “বন্যার জলের মতো এমন আবেদন আসবে।”

ওই ঘটনার জেরে হওয়া জনস্বার্থ মামলায় (PIL) ১৫ ফেব্রুয়ারি যাঁরা নির্দিষ্ট ট্রেন ধরতে ব্যর্থ হয়েছেন, তাঁদের টিকিটের মূল্য ফেরত দেওয়ার জন্য আবেদন এবং সেই সঙ্গে মামলায় যুক্ত হওয়ার আবেদন করা হয়েছিল। কিন্তু ওই ক্ষতির জন্য ব্যক্তিগতভাবে আইনি ব্যবস্থা নেওয়ার জন্য আবেদনকারীদের পরামর্শ দিল হাইকোর্টের প্রধান বিচারপতি ডি কে উপাধ্যায়ের (Justice DK Upadhaya) নেতৃত্বাধীন ডিভিশন বেঞ্চ।

আরও পড়ুন: স্ট্যালিনের সনাতন ধর্ম বিরোধী মন্তব্যে কী বলল সুপ্রিম কোর্ট?

আদালত জানিয়েছে, ভয়াবহ পরিস্থিতি থেকে কোনও মতে পালিয়ে বেঁচে যাওয়া যাত্রীদের টিকিটের মূল্য ফেরতের আবেদনে রেল কর্তৃপক্ষ সাড়া দেয়নি এমন অভিযোগ তথা আবেদন ব্যক্তিগত সমস্যা, এর সঙ্গে জনস্বার্থের সম্পর্ক নেই।

প্রসঙ্গত, ১৫ ফেব্রুয়ারি নয়াদিল্লি স্টেশন প্রায় শ্মশানের আকার নেয়। ফুটব্রিজে ওঠার এক সংকীর্ণ সিঁড়িতে ভিড়ের চাপে পদপিষ্ট হয়ে মৃত্যু হয়েছিল ১৮ জনের। আহত হয়েছিলেন এক ডজনেরও বেশি। ভিড়ের বেশিরভাগই ছিল মহাকুম্ভ (Maha Kumbh) যাত্রী পুণ্যার্থী। দুর্ঘটনার সূত্রপাত ঘটে রাত ১০টার সামান্য আগে।